b'\n_START_ARTICLE_\nEn\xc5\xabma Eli\xc5\xa1\n_START_SECTION_\nSis\xc3\xa4lt\xc3\xb6\n_START_PARAGRAPH_\nLuomistarussa jumalat, esimerkiksi Ea, syntyv\xc3\xa4t miespuolisen makean veden jumalan Apsun ja naispuolisen suolaisen veden jumalan Tiamatin sek\xc3\xa4 n\xc3\xa4iden pojan Mummun j\xc3\xa4lkeen. Apsu ja Mummu aikovat tappaa kovaa melua pit\xc3\xa4v\xc3\xa4t, nuoremmat jumalat, ja Tiamat p\xc3\xa4\xc3\xa4tt\xc3\xa4\xc3\xa4 kertoa t\xc3\xa4st\xc3\xa4 Ealle. Ea taikoo Apsun koomaan, tappaa h\xc3\xa4net ja sulkee Mummun pois talostaan. Tiamat aikoo kostaa Apsun kuoleman, mutta kuolee lopulta v\xc3\xa4lienselvittelyss\xc3\xa4. Tiamatin puolella riidassa olleet jumalat joutuvat pakkoty\xc3\xb6h\xc3\xb6n. Marduk luo maailman Tiamatin ruumiista. Ihmiskunta luodaan ter\xc3\xa4aseella ly\xc3\xb6dyn Kingun ruumiista. Babylon perustetaan kuningasjumalien asuinpaikaksi.\n_START_SECTION_\nKirjoitusajankohta ja merkitys\n_START_PARAGRAPH_\nYleisesti uskotaan, ett\xc3\xa4 En\xc5\xabma Eli\xc5\xa1 kirjoitettiin Nebukadressar I:n kukistettua Elamin. Ajankohdaksi on kuitenkin ehdotettu my\xc3\xb6s varhaisempia Babylonian ensimm\xc3\xa4isen dynastian ja kassiittidynastian aikakautta. Vanhoista rituaaliohjeistuksesta on k\xc3\xa4ynyt ilmi, ett\xc3\xa4 Babylonian my\xc3\xb6h\xc3\xa4iskaudella En\xc5\xabma Eli\xc5\xa1i\xc3\xa4 resitoitiin Mardukin patsaan edess\xc3\xa4 Nisannu- (1. kuukausi, maalis\xe2\x80\x93huhtikuu) ja Kislimu-kuiden (9. kuukausi, marras\xe2\x80\x93joulukuu) nelj\xc3\xa4nten\xc3\xa4 p\xc3\xa4iv\xc3\xa4n\xc3\xa4 akitu-juhlien aikana. En\xc5\xabma Eli\xc5\xa1 toimi my\xc3\xb6s poliittisena propagandana, sill\xc3\xa4 se antoi Babylonille sen aseman alueen poliittisena ja uskonnollisena keskuksena, jonka se otti Sumerin Nippurilta._NEWLINE_Huomattavista eroistaan huolimatta En\xc5\xabma Eli\xc5\xa1iss\xc3\xa4 ja Raamatun luomiskertomuksessa on joitain samoja piirteit\xc3\xa4. Esimerkiksi babylonialaistarun kuusi jumalten sukupolvea ja yksi jumalten lepo vastaavat Raamatun kuutta luomisp\xc3\xa4iv\xc3\xa4\xc3\xa4 ja yht\xc3\xa4 lepop\xc3\xa4iv\xc3\xa4\xc3\xa4. Valon tuleminen, alkumeri sek\xc3\xa4 ihmisen ilmaantuminen l\xc3\xb6ytyv\xc3\xa4t molemmista. Raamatun alkumeren nimi teh\xc3\xb4m muistuttaa Tiamatia.'